ปีหน้าแบงก์แข่งดุ
กสิกรไทยเปิดแผนธุรกิจลูกค้าบุคคลปีหน้า เพิ่มลูกค้าธนาคารดิจิทัลอีก 4 ล้านราย ตั้งเป้าโต 6-9%
29 ต.ค. 2565

กสิกรไทยเปิดแผนธุรกิจลูกค้าบุคคลปีหน้า เพิ่มลูกค้าธนาคารดิจิทัลอีก 4 ล้านราย ตั้งเป้าโต 6-9%
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า แผนธุรกิจลูกค้าบุคคลในปี 2558 ธนาคารตั้งเป้าหมายพัฒนาสู่บริการแบบ “Full Digital Banking” และรักษาความเป็นผู้นำอันดับ 1 ด้านดิจิทัลแบงก์กิ้ง โดยจะเพิ่มลูกค้าในช่องทางออนไลน์จากปี 2557 ที่มีลูกค้า 2.7 ล้านราย หรือเติบโตถึง 67% จากปีก่อนหน้า และมีปริมาณการทำธุรกรรมผ่านช่องทางดังกล่าวจำนวนรวมมากกว่า 600 ล้านรายการ โดยตั้งเป้าเพิ่มลูกค้าใหม่อีก 4 ล้านรายในปีหน้า
นอกจากนี้ ยังคงมุ่งเน้นในธุรกิจบัตรเครดิตเป็นพิเศษ เพราะเป็นกลุ่มที่สร้างรายได้ค่าธรรมเนียมให้แก่ธนาคารมากที่สุด โดยปี 2558 ตั้งเป้ายอดการใช้จ่ายผ่านบัตรเติบโตก้าวกระโดดเป็น 30% จาก 16% ในปีนี้ ซึ่งสูงกว่าระบบที่เติบโต 8% กลยุทธ์หลักจะมุ่งเน้นขยายฐานลูกค้าไปต่างจังหวัดมากขึ้น ตั้งเป้าเพิ่มสัดส่วนลูกค้าบัตรเครดิตต่างจังหวัดเป็น 30% จากปัจจุบันอยู่ที่ 20% รวมทั้งออกแคมเปญกระตุ้นการใช้จ่ายเชิงรุก ผ่านความร่วมมือกับพันธมิตรในการออกบัตรเครดิตร่วม (โค-แบรนด์)
“ธนาคารไม่เน้นการขยายสินเชื่อ โดยตั้งเป้ารักษาอัตราเติบโตไว้ที่ 6-9% โดยส่วนใหญ่เป็นการเติบโตของสินเชื่อบัตรเครดิตที่ 9-11% สินเชื่อบ้าน 6-8% และสินเชื่อบุคคล 3-5% เท่านั้น เนื่องจากยังมีความเสี่ยงปัญหาหนี้ครัวเรือนที่อยู่ในระดับสูงถึง 85% ของจีดีพี ที่กดดันความสามารถในการชำระหนี้” นายปกรณ์ กล่าว
อย่างไรก็ดี ธนาคารไม่ได้เข้มงวดหลักเกณฑ์การอนุมัติสินเชื่อ แต่เน้นเลือกกลุ่มลูกค้าที่มีคุณภาพและมีกำลังซื้อในกลุ่มลูกค้ารายได้ปานกลาง และระดับหนี้ที่รายได้ที่ไม่เกิน 50% โดยมีเป้าหมายควบคุมอัตราหนี้ที่ไม่ก่อให้เกิดรายได้(เอ็นพีแอล) ไม่ให้เกิน 2% จากสิ้นปีนี้เอ็นพีแอลของสินเชื่อรายย่อยอยู่ที่ระดับ 1.8% เพิ่มขึ้นเล็กน้อยจากระดับ 1.6% เมื่อสิ้นปี 2556
นายปกรณ์ กล่าวต่อไปว่า เอ็นพีแอลปีนี้ขยับขึ้นเล็กน้อยตามสภาพเศรษฐกิจ แม้ว่าธนาคารจะพยายามดูแลคุณภาพหนี้ แต่มีลูกค้าบางส่วนที่เป็นเอ็นพีแอลจากส่วนอื่นแล้วลามมาที่เรา ดังนั้น ปีหน้าจึงยังเน้นคุมคุณภาพเช่นเดิม